ตลท. เผยบจ.ใน mai กำไร Q2/59 รวมอยู่ที่ 2.33 พันลบ. EA ครองแชมป์กำไรโตสุด
ตลท. เผย บจ.ใน mai กำไร Q2/59 อยู่ที่ 2,332 ลบ. โต 25% จากช่วงเดียวกันของปีก่อน ขณะที่ EA ครองแชมป์กำไร Q2 สูงสุดใน mai อยู่ที่ 992 ลบ.
22 ส.ค. 2559

นายประพันธ์ เจริญประวัติ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า บริษัทจดทะเบียน (บจ.) ใน mai จำนวน 123 บริษัท (จาก 128 บริษัท ไม่รวมบริษัทที่ยังไม่ส่งงบการเงินและบริษัทที่เข้าข่ายอาจถูกเพิกถอนหรือ NC) นำส่งผลการดำเนินงานไตรมาส 2/59 สิ้นสุด 30 มิ.ย.59 พบว่า บจ.มีกำไรสุทธิจำนวน 88 บริษัท คิดเป็น 72% ของบริษัทที่ส่งงบการเงินทั้งหมด
ทั้งนี้ บจ. mai มียอดขายรวม 33,408 ล้านบาท เพิ่มขึ้น 1.65% จากช่วงเดียวกันของปีก่อน ขณะที่ บจ. มีการบริหารจัดการต้นทุนที่ดีขึ้น ส่งผลให้อัตรากำไรขั้นต้นปรับเพิ่มขึ้นจาก 23.83% เป็น 25.00% ส่วนกำไรสุทธิรวมเติบโตจาก 1,860 ล้านบาท เป็น 2,332 ล้านบาท เพิ่มขึ้น 25.35%
ในไตรมาส 2/59 หลาย บจ.ใน mai สามารถปรับตัวเพื่อรับกับภาวะเศรษฐกิจที่ค่อยๆฟื้นตัว โดยบริหารจัดการต้นทุนและค่าใช้จ่ายอย่างมีประสิทธิภาพมากขึ้น เพื่อรักษาการเติบโตของยอดขายและกำไรสุทธิ หากจำแนกตามกลุ่มอุตสาหกรรม พบว่ามี 4 กลุ่มอุตสาหกรรมที่มีการเติบโตของทั้งยอดขายและกำไรสุทธิในไตรมาสนี้
ได้แก่ กลุ่มธุรกิจการเงิน กลุ่มบริการ กลุ่มสินค้าอุปโภคบริโภค และกลุ่มทรัพยากร ตามลำดับ ธุรกิจที่มีการเติบโตของยอดขายและกำไรสุทธิโดดเด่น ได้แก่ กลุ่มพลังงานทดแทนที่เริ่มมีการรับรู้รายได้จากการลงทุนในช่วงที่ผ่านมา
ส่วนธุรกิจที่ได้รับผลกระทบจากภาวะเศรษฐกิจ ส่วนใหญ่จะเป็นกลุ่มธุรกิจที่มีรายได้จากค่าโฆษณาและรับจัดกิจกกรรมทางการตลาดที่ได้รับผลกระทบจากการลดค่าใช้จ่ายของลูกค้า
สำหรับ 5 บริษัทที่มีกำไรสุทธิสูงสุดในไตรมาส 2/59 ได้แก่ บมจ.พลังงานบริสุทธิ์ (EA) 992 ล้านบาท บมจ. ไทย โซล่าร์ เอ็นเนอร์ยี่ (TSE) 161 ล้านบาท บมจ.เจ. เอส. พี. พร็อพเพอร์ตี้ (JSP) 149 ล้านบาท บมจ.บรุ๊คเคอร์ กรุ๊ป (BROOK) 118 ล้านบาท และ บมจ. 2 เอส เมทัล (2S) 104 ล้านบาท
ขณะที่งวด 6 เดือนปี 59 บจ.ใน mai มียอดขายรวม 65,276 ล้านบาท ทรงตัวเมื่อเทียบกับปีที่ผ่านมา อัตรากำไรขั้นต้นลดลงจาก 25.05% เป็น 24.57% กำไรสุทธิรวมลดลง 7.09% ซึ่งเป็นผลต่อเนื่องจากไตรมาสแรก ที่กำไรสุทธิรวมของ บจ. mai ลดลง 19.47% ซึ่งในไตรมาสนี้เริ่มเห็นการฟื้นตัวของผลการดำเนินงานของหลายๆ บริษัท
ปัจจุบันมี บจ. ใน mai 128 บริษัท (ข้อมูล ณ วันที่ 19 ส.ค.59) ดัชนี mai ปิดที่ระดับ 573.27 จุด เพิ่มขึ้น 9.69% จากต้นปี มูลค่าหลักทรัพย์ตามราคาตลาดรวม (market capitalization) อยู่ที่ 370,426 ล้านบาท อัตราส่วนราคาปิดต่อกำไรต่อหุ้น (P/E) อยู่ที่ 61.65 เท่า มูลค่าซื้อขายเฉลี่ย 1,994 ล้านบาทต่อวัน